
    545400 SIGHIŞOARA
Str. Muzeului nr. 7, Tel./Fax 0265 – 771278
H O T Ă R Â R E A NR. 272
                                                           din 16 decembrie 2021
privind prelungirea unor contracte de închiriere, încheiate cu persoane juridice

Consiliul Local al Municipiului Sighişoara, întrunit în ședință ordinară,
Luând act de proiectul de hotărâre, înregistrat cu nr. 34.226/06.12.2021 şi la Consiliul Local Sighișoara cu nr. 34.837/09.12.2021, de referatul de aprobare, înregistrat cu nr. 34.228/06.12.2021, al Primarului municipiului, în calitate de inițiator, calitate conferită de prevederile art. 136 alin. (1), coroborate cu cele ale art. 211 din Ordonanța de Urgență a Guvernului nr. 57/2019 privind Codul administrativ, cu modificările şi completările ulterioare;

Având în vedere cererile adresate Municipiului Sighişoara de către: S.C. FLORA S.R.L., înregistrată cu nr. 31.222/03.11.2021 și S.C. CARNICOMP S.R.L., înregistrată cu nr. 31.600/08.11.2021, beneficiari ai contractelor de închiriere având ca obiect terenul ocupat de construcțiile – balcon, trotuar și scări acces, prin care aceştia solicită prelungirea contractelor de închiriere;

Luând în considerare faptul că se impune prelungirea contractului de închiriere, încheiat între Municipiul Sighișoara și S.C. INTERCERAM S.R.L., având ca obiect terenul aferent spațiului cu altă destinație decât locuință – depozit universal, proprietatea chiriașului; 

Văzând clauza din contractele de închiriere cu nr. 107/2002, nr. 113/2002 și nr. 229/2011, cu modificările și completările ulterioare, al căror termen va expira la data de 31.12.2021, care prevede că la expirarea termenului, proprietarul/administratorul poate prelungi contractul, respectiv clauza potrivit căreia preţul închirierii va fi calculat conform actelor normative în vigoare şi indexat în funcţie de rata inflaţiei, precum şi clauza referitoare la tacita relocaţiune;

Având în vedere faptul că imobilele de natură teren, care fac obiectul contractelor de închiriere amintite, se află în intravilanul Municipiului Sighișoara – domeniul public sau privat;

Având în vedere prevederile Hotărârii Consiliului Local Sighișoara nr. 234/19.12.2019 privind stabilirea tarifelor de bază lunare pe mp. pentru spațiile cu altă destinație decât locuințe și terenurile aferente acestora și pentru terenurile destinate construirii de spații cu altă destinație decât locuințe, care aparțin domeniului public și privat al Municipiului Sighișoara;

Având în vedere prevederile Hotărârii Consiliului Local Sighișoara nr. 91/28.04.2021 privind stabilirea impozitelor și taxelor locale pentru anul 2022, anexa nr. 8 - Nivelul taxelor și chiriilor pentru bunurile aparținând domeniului public și privat al Municipiului Sighișoara;

Ținând cont că, prin prelungirea contractelor de închiriere, nu sunt afectate planurile de sistematizare şi că bunurile închiriate nu fac obiectul Legii nr. 10/2001, republicată, cu modificările şi completările  ulterioare şi al Legii nr. 247/2005;

Având în vedere prevederile art. 555 - 566, art. 858 - 865 şi art. 1777 - 1823 din Legea nr. 287/2009 privind Codul civil, republicat, cu modificările şi completările ulterioare și ale Ordonanței de Urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont că, prin prelungirea contractelor de închiriere se aduc venituri suplimentare la bugetul local;
Având în vedere Raportul de specialitate al Serviciului Evidența Patrimoniului și Fond Locativ, înregistrat cu nr. 34.227/06.12.2021, prin care se propune prelungirea unor contracte de închiriere, încheiate cu persoane juridice;
               Având în vedere avizele favorabile ale tuturor comisiilor pe domenii de specialitate;
În temeiul art. 129 alin. (2) lit. „c”, alin. (6) lit. ,,aˮ și „b”, alin. (14), art. 139 alin. (1), alin. (3) lit. ,,gˮ şi a art. 196 alin. (1) lit. ,,aˮ din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare,
H O T Ă R Ă Ş T E:

Art. 1. (1) Se aprobă prelungirea contractului de închiriere nr. 107/2002, așa cum a fost modificat și completat prin actele adiționale nr. 1 - 3, încheiat cu S.C. FLORA S.R.L., având ca obiect terenul în suprafață de 18 mp., ocupat de construcțiile – balcon (12 mp.) și trotuar (6 mp.), aferente spațiului comercial înscris în C.F. nr. 50009 - C1 - U20, proprietatea chiriașului, situat în Municipiul Sighișoara, str. Mihai Viteazu, nr. 113, cu destinația de balcon și teren pentru trotuar, al cărui termen va expira la data de 31.12.2021.

(2) Începând cu data de 01.01.2022, chiria va fi de 222 lei/mp./an, respectiv 12 mp. x 16 lei/mp./an + 6 mp. x 5 lei/mp./an, stabilită conform prevederilor art. 1, lit. c) și lit. e) din anexa 8 - Nivelul taxelor și chiriilor pentru bunurile aparținând domeniului public și prival al Municipiului Sighișoara la Hotărârea Consiliului Local Sighișoara nr. 91/28.04.2021 privind stabilirea impozitelor și taxelor locale pentru anul 2022 și se va indexa cu indicele de inflaţie anual.

(3) Perioada pentru care se aprobă prelungirea contractului de închiriere este de 5 (cinci) ani.

(4) Prelungirea contractului de închiriere se va face prin act adiţional.     

Art. 2. (1) Se aprobă prelungirea contractului de închiriere nr. 113/2002, așa cum a fost modificat și completat prin actele adiționale nr. 1 - 3, încheiat cu S.C. CARNICOMP S.R.L., având ca obiect terenul în suprafață de 15,4 mp., ocupat de construcția – scări de acces la apartamentul nr. 2, înscris în C.F. nr. 50686 - C1 - U28, proprietatea chiriașului, situat în Municipiul Sighișoara, str. Trandafirilor, nr. 6, cu destinația de teren scări acces, al cărui termen va expira la data de 31.12.2021.

(2) Chiria este cea stabilită prin contractul de închiriere şi se va indexa cu indicele de inflaţie anual.

(3) Perioada pentru care se aprobă prelungirea contractului de închiriere este de 5 (cinci) ani.

(4) Prelungirea contractului de închiriere se va face prin act adiţional. 

Art. 3. (1) Se aprobă prelungirea contractului de închiriere nr. 229/2011, așa cum a fost modificat și completat prin actele adiționale nr. 1/2012 și nr. 2/2017, încheiat cu S.C. INTERCERAM S.R.L., având ca obiect terenul aferent spațiului cu altă destinație decât locuință – depozit universal, situat în Municipiul Sighișoara, str. Viilor, nr. 4, în suprafață indiviză de 568 mp. din suprafața totală de 1509 mp. teren curți – construcții, înscris în C.F. nr. 51956 (nr. C.F. vechi 6683/5, nr. cad. vechi imobil 628/5, nr. top. vechi imobil 3585/1/1/c/5), sub nr. cad. 51956, cu destinația de teren curți – construcții, aferent apartamentelor nr. 1 și nr. 4, proprietatea chiriașului, al cărui termen va expira la data de 31.12.2021.

(2) Începând cu data de 01.01.2022, chiria va fi de 568 lei/mp./lună, respectiv de 1 leu/mp./lună, stabilită conform prevederilor pct. 29 din anexa la Hotărârea Consiliului Local Sighișoara nr. 234/19.12.2019 privind stabilirea tarifelor de bază lunare pe mp. pentru spațiile cu altă destinație decât locuințe și terenurile aferente acestora și pentru terenurile destinate construirii de spații cu altă destinație decât locuințe, care aparțin domeniului public și privat al Municipiului Sighișoara şi se va indexa cu indicele de inflaţie semestrial. 

(3) Perioada pentru care se aprobă prelungirea contractului de închiriere este de 5 (cinci) ani.

(4) Prelungirea contractului de închiriere se va face prin act adiţional.

Art. 4. Prelungirea contractelor de închiriere amintite la art. 1 - 3 din prezenta hotărâre, prin act adițional, se va face numai dacă chiriașii nu figurează cu debite restante faţă de Municipiul Sighişoara, la data încheierii acestuia.

Art. 5. Cu ducerea la îndeplinire a prevederilor prezentei hotărâri se încredinţează Primarul Municipiului Sighişoara, Serviciul Evidența Patrimoniului și Fond Locativ, Biroul Buget, Contabilitate, Salarizare – Direcția Economică, Biroul Impozite și Taxe – Direcția Economică şi Biroul Juridic din cadrul Municipiului Sighişoara.
Art. 6. Prin grija d-nei Bizo Anca, Secretar General al Municipiului Sighişoara, prezenta hotărâre va fi comunicată, în termenul prevăzut de lege, Primarului Municipiului Sighişoara, Prefectului Judeţului Mureş şi se va aduce la cunoştinţă publică, prin publicarea pe pagina de internet la adresa www.primariasighisoara.ro.

PREŞEDINTE DE ŞEDINŢĂ,

  

       Stanciu Mihai Ioan                    
                                              Contrasemnează pentru legalitate
                                      SECRETARUL GENERAL al municipiului,

                                                     Bizo Anca
(Prezenta s-a adoptat cu unanimitate de voturi)
  Prezenta s-a difuzat astfel:

  1 ex. dos. hotărâri;

  1 ex. dos. şedinţă;

  1 ex. Instituţia Prefectului - Judeţul Mureş;

  1 ex. Primar;

  1 ex. Viceprimar;

  1 ex. Secretar General;
  5 ex. Serviciul Evidența Patrimoniului și Fond Locativ;
  1 ex. Biroul Buget, Contabilitate, Salarizare – Direcția Economică;

  1 ex. Biroul Impozite și Taxe – Direcția Economică;

  1 ex. Biroul Juridic.
14 ex.
B.A. 
